அவர் பேசுகையில், “உலகளவில் சிறப்பாக போக்குவரத்து சேவை அளித்துவரும் முதல் 20 நாடுகளின் பட்டியலில் இந்தியா இல்லை. தினமும் 2 கோடி மக்கள் பேருந்துகளில் பயணம் செய்துவருகின்றனர். இவர்கள் கொடுக்கும் பணம் எங்கே போகிறது. முதலில் இதற்கு இருப்பு நிலை மதிப்பாய்வை உடனடியாக செய்ய வேண்டும். நம்முடைய நிதி நிலை என்ன என்பதைப் பற்றி தமிழக மக்கள் தெரிந்து கொள்ள வேண்டும். எங்கிருந்து எவ்வளவு வருமானம் வருகிறது, எவ்வளவு செலவாகிறது, எதனால் போக்குவரத்துத் துறை நஷ்டம் அடைகிறது என்பதை மக்கள் அறிந்து கொள்ளட்டும். இதற்கு அனைத்துக் கட்சி கூட்டம் கூட்ட வேண்டும். ஆனால், இவர்கள் கூட்ட மாட்டார்கள். ஏனெனில், இவர்களுக்குள்ளேயே ஒருவருக்கு ஒருவரைப் பிடிக்காது. எல்லாவற்றுக்கும் சென்ற அரசு செய்த பிரச்னையை நாங்கள் தீர்த்துக்கொண்டிருக்கிறோம் என்று கூறுகிறார்கள். அண்மையில் முன்னாள் அமைச்சர் செந்தில் பாலாஜிதான் ஓய்வூதியத் தொகையை வழங்கவில்லை என்று கூறினார்கள். செந்தில் பாலாஜி யார், அவர் என்ன தி.மு.க ஆட்சியிலேயா அமைச்சராக இருந்தார். அவரும் இவர்களுடைய ஆட்சியில்தான் இருந்தார். இப்போது இவர்களோடு இல்லை. இதுபோன்ற பேச்சுகள் எடுபடாது. நாம் எதிர்கால சந்ததியினருக்கு துரோகம் செய்துவிட்டோம் என்பதை உணருங்கள் முதலில்”, என்று குற்றம் சாட்டினார்.